CELEX: 32016R0558
Language: lv
Date: 2016-04-11 00:00:00
Title: Komisijas Deleģētā regula (ES) 2016/558 (2016. gada 11. aprīlis), ar kuru piena un piena produktu nozarē atļauj kooperatīvu un cita veida ražotāju organizāciju vienošanās un lēmumus par ražošanas plānošanu

12.4.2016   
            
            
               LV
            
            
               Eiropas Savienības Oficiālais Vēstnesis
            
            
               L 96/18
            
         KOMISIJAS DELEĢĒTĀ REGULA (ES) 2016/558
   (2016. gada 11. aprīlis),
   ar kuru piena un piena produktu nozarē atļauj kooperatīvu un cita veida ražotāju organizāciju vienošanās un lēmumus par ražošanas plānošanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 219. panta 1. punktu saistībā ar tās 228. pantu,
   tā kā:
   
               (1)
            
            
               Piena un piena produktu nozare patlaban piedzīvo ilgstošu ievērojamas tirgus nelīdzsvarotības periodu. Piena iepirkuma cenas pēdējos 18 mēnešos ir piedzīvojušas būtisku kritumu, kura iemesls ir nelīdzsvarotība starp lielāku produkcijas apjomu un lēnāku patēriņa pieaugumu pasaules tirgū.
            
         
               (2)
            
            
               Neraugoties uz jau veikto Komisijas pasākumu iedarbīgumu, situācija turpina pasliktināties, jo Krievijas tirgus slēgšana un Ķīnas pieprasījuma samazināšanās ir smagi skārusi piena un piena produktu nozari laikā, kad, ņemot vērā piena kvotu atcelšanu 2015. gada 31. martā un labvēlīgās izredzes pasaules tirgū, bija veikti ieguldījumi ražošanā. Pieejamā tirgus analīze liecina, ka būtiska ražošanas apjomu samazināšanās nākamajos divos gados nav gaidāma.
            
         
               (3)
            
            
               Ar Komisijas Īstenošanas regulu (ES) 2016/559 (2) atzītām ražotāju organizācijām, to apvienībām un atzītām starpnozaru organizācijām piena un piena produktu nozarē ir atļauts pagaidu kārtā slēgt brīvprātīgas kopīgas vienošanās un pieņemt kopīgus lēmumus par piena ražošanas plānošanu sešu mēnešu periodā. Tā kā piena un piena produktu nozarē dominē kooperatīvas struktūras, ir lietderīgi paplašināt minēto atļauju un ar to saistītos paziņošanas pienākumus, attiecinot tos uz minētajiem subjektiem, ko izveidojuši piena ražotāji. Lai pēc iespējas palielinātu pasākumu tvērumu, tie jāattiecina arī uz cita veida ražotāju organizācijām, kuras piena ražotāji izveidojuši atbilstīgi valsts tiesību aktiem un kuras darbojas piena un piena produktu nozarē.
            
         
               (4)
            
            
               Lai nodrošinātu šīs regulas iedarbīgumu, tā būtu jāpiemēro pēc iespējas drīzāk līdztekus Īstenošanas regulai (ES) 2016/559. Tādēļ šai regulai būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Neskarot Regulas (ES) Nr. 1308/2013 209. panta 1. punkta noteikumus, Īstenošanas regulu (ES) 2016/559 mutatis mutandis piemēro kooperatīviem un cita veida ražotāju organizācijām, kuras piena ražotāji izveidojuši atbilstīgi valsts tiesību aktiem un kuras darbojas piena un piena produktu nozarē.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 11. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2016. gada 11. aprīļa Īstenošanas regula (ES) 2016/559, ar ko atļauj vienošanās un lēmumus par ražošanas plānošanu piena un piena produktu nozarē (skatīt šā Oficiālā Vēstneša 20. lpp.).